**Bludisko mladých**

**Písomné vysvetlenie**

Najväčšou výzvou v živote mladého človeka je nájsť samého seba a svoje miesto vo svete.

Hlavným motívom vizuálu je mozog, ktorý reprezentuje múdrosť, vedomosť a život. Mozgové závity na obrázku symbolizujú zložité cesty v živote. Mladí ľudia často odchádzajú do zahraničia, hľadajúc nové skúsenosti a vedomosti. Ich blúdenie je ako prechádzka bludiskom, obrovské množstvo ciest s jedinou správnou, ktorou sa na koniec každý vyberie.

,,Ale my sme duše, ktoré nezablúdia, aj keď dnes blúdia, ideme domov...‘‘ Slogan kampane je citát od populárneho rapera, Kaliho, ktorý je obľúbený v cieľovej skupine nášho zadania. Slogan je použitý v prvej osobe jednotného čísla, vďaka čomu si každý mladík môže túto myšlienku ľahko osvojiť. Čo vám ako prvé napadne pri slove ,,ideme domov‘‘? Rodina, priatelia, spomienky z detstva...

Zelený farebný podklad symbolizuje voľnú cestu domov a priestor pre zužitkovanie novozískaných vedomostí na Slovensku.

Našim cieľom bolo touto kampaňou pripomenúť mladým, aby nikdy nezabudli na to, odkiaľ prišli.

**Stručné vysvetlenie**

Mozog je ako bludisko, veľa ciest je možné vyskúšať, ale existuje len jedna správna. Na slovnej aj vizuálnej hre poukazujeme na skutočnosť, že hľadanie seba samého je rovnako dôležité, ako zužitkovanie týchto skúseností doma.

**Insight**

Svet sa stáva „bezhraničným“, možnosti v ňom tiež. Mladí ľudia objavujú možnosti svojho napredovania a ďalšieho uplatnenia čoraz viac mimo SR.

Podľa štatistík žije v zahraničí 300 000 Slovákov. Predpokladáme, že veľké množstvo „šikovných mozgov“ plánuje ešte zo SR odísť a už sa možno nevrátiť.

Zároveň však, Slovensko potrebuje expertov, potrebuje morálne stabilných a rozhľadených ľudí. Predpokladáme, že množstvo z nich už ale nemá vôľu svoje know how aplikovať „doma“. (Viď „prípad“ Zuzana Hlávková)

Veríme, že veľké veci sa dajú robiť aj na Slovensku. A zároveň sme presvedčení, že ľudia so zahraničnými skúsenosťami, zvykmi, know-how a hodnotami dokážu prispieť ku kvalitnejšiemu životu v našej krajine.

ČO MÁ TEDA MOTIVOVAŤ MLADÝCH ŠIKOVNÝCH A MÚDRYCH ĽUDÍ ABY SA VRÁTILI SPÄŤ NA SLOVENSKO A UPLATNILI SVOJE SCHOPNOSTI PRE NAŠU KRAJINU?